BH ดีด 6% ลุ้นผลงาน Q1/65 โตต่อ โบรกชี้กำไรปีนี้ 2.8 พันลบ. อัพเป้า 175 บ.
BH เด้ง 6% ลุ้นผลงาน Q1/65 โตต่อ หลัง Q4/64 ดีกว่าคาด โบรกอัพกำไรปีนี้แตะ 2.8 พันลบ. ขึ้น 14% แนะนำ “ซื้อ” ราคาเป้าหมายใหม่ 175 บ.
1 มี.ค. 2565

ผู้สื่อข่าวรายงานว่าวันนี้ (1 มี.ค. 2565) ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 12:15 น. อยู่ที่ระดับ 163 บาท เพิ่มขึ้น 9.50 บาท หรือ 6.19% โดยทำจุดสูงสุดที่ 165 บาท และทำจุดต่ำสุดที่ 154.50 บาท ด้วยมูลค่าการซื้อขาย 711.74 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (25 ก.พ.2565) ว่า บริษัทฯ รายงานกำไรสุทธิไตรมาส 4/2564 ที่ 612 ล้านบาท หักรายการพิเศษกำไรหลักอยู่ที่ 667 ล้านบาท เพิ่มขึ้น 269% จากงวดเดียวกันของปีก่อน และเพิ่มขึ้น 124% จากไตรมาสก่อน สูงกว่าที่ทางฝ่ายวิจัยและตลาดคาด 33% และ 134% ตามลำดับ (อัตรากำไรดีกว่าคาด) สำหรับแนวโน้มไตรมาส 1/2565 กำไรพุ่งต่อจากงวดเดียวกันของปีก่อน แต่ลดลงจากไตรมาสก่อน โดยปรับเพิ่มประมาณการกำไรปี 2565 ขึ้น 14% เป็น 2.80 พันล้านบาท และราคาเป้าหมายใหม่เป็น 175 บาท (เดิม 160 บาท) ยังคงคำแนะนำ “ซื้อ”